NALAGIPMO ti surat nga imbati ti asawam idi panawannaka. Inruarmo. Binasam:
Bert,
Pakawanennak koma kadaytoy nga aramidek. Naumaakon iti adda a kasasaadtayo. Ammom met no ania ti arapaapko itoy a biag. Kayatko ti makalung-aw iti rigat. Inkarim idi nga akkalennak iti rigat nupay agpada a mintalon ti nagtaudanta a pamilia.
Impatok idi a naraniag ti masakbayak iti dennam ta addaanka iti di magatadan a kinagaget. Ngem nagbiddutak. Saan nga umanay ti bayad dagiti sursuratem a mangsupusop kadagiti kasapulan ti binangonta a pagtaengan. Di pay nga umanay nga igatang iti kape!
Ala, wen, adda met talon a suksukayem. Ngem naumaakon a mapitpitakan. Saan a kastoy ti biag a kayatko.
Alaek ‘toy anakta. Dimo pagdanagan ta kabaelak a biagen ken ipaay kenkuana ti narang-ay a biag. Dinakamin gamden a sapulen. Didanto maipatuldo dagiti kakabagianmi ti papananmi iti anakta.
Dimo dadaelen ‘ta bagim. Panunotem ti masakbayam…
Pinang
Nagpanaas ti barukongmo. Anian a nagulpit ni ayat, kinunkunam idi. Apay a narukop ‘ta ayatmo, Biagko? insangsangitmo pay. Inaldaw a linaonnaka ti lamisaan iti sango ti tiendaan ni Anti Anjang.
Pagpuonanyo koma iti negosio ti nagalaanyo idi ngem nabusbosyo daytoy gapu iti pannakayospitalmo. Imbalakad ti doktor a kasapulam ti naan-anay nga inana. Dimo mabalin ti agtrabaho iti nadagsen.
Nupay kasano ti rigat, inkagumaanyo latta a pinabuniagan ti ubing makabulan kalpasan ti iruruarmo iti ospital. Lima bulan idin ni Rilo.
Inkeddengmo nga apaman a malpas ti pabuniag, ipamaysam ti kinamannuratmo naimbag la a pangalaam iti nayon ti masapsapulan ni baketmo iti panaglablabada wenno pannakisiksikkana.
Ngem sannmon a naituloy dayta a panggep ta isu metten a talawannaka. Nagpukaw a kasla asuk ti gaganaygayam nga agsurat. Panagriknam, kawawen ti isipmo. Agsisimparaten ti sumsumrek iti isipmo no kasta a gay-atem ti agsurat. Naimbag laeng ta di nagkurang dagiti dadakkelmo a nangbagbaga kenka.
Idi nagbayag, naaklonmo met laeng ti napasamak.
Saan a dimo pinadas a sinapul dagiti aginam. Ngem napaayka laeng. Di pulos nga impatuldo da katugangam ti yanda. Kunada a dida ammo ti napanan dagiti aginam. Ngem dimo patien.
Nadamagmo laengen iti maysa nga aldaw nga addan iti abrod ti asawam. Dimo ammo no nangibatianna iti anakyo a dua a tawenna idin.
Imbukbokmo ti panawenmo iti bangkag nga intalek kenka dagiti dadakkelmo. In-inut a pinabaknangmo daytoy. Adu a libro ken magasin iti agrikultura ti binasbasam. Ditoy ti nagsakduam iti adal nga impakatmo iti panagbangkagmo. Nagangayanna, napadayawanka a kas Most Outstanding Farmer iti regional level.
Iti kagagamulom iti daga, napasublim ti naan-anay a salun-atmo. Panagriknam, kimmidserka pay ketdi. Pannakaehersisiom ti panagmula.
Nagbalin a ragsakmo ti panangidayaw kenka dagiti kalugaram. Ngem dagus a mawaknitan dayta a ragsak no sumallin iti panunotmo dagiti aginam. Saan a dinaka seknan ti iliw ken liday. Nupay kasdiay ti inaramid ti asawam, saan latta a nagbalbaliw ti riknam kenkuana. Ibagadan a maagka, dida laeng kunaen a lipatemon ti asawam!
Duapulo ket liman a tawen ti napalabas. Naan-anayen a baro ti anakmo. Adda pay ket ngatan pamiliana, mapampanunotmo.
No kasta a dumuko ti lagipmo kadakuada nga agina, pamrayam nga iparabaw iti barukongmo ti ladawanyo a tallo. Umanayen daytoy a mangep-ep iti nagpaiduma nga iliwmo.
NAGRUBUATKA kadayta nga agsapa ti Huwebes ta mapanka gumatang iti Bannawag idiay ili. Ita a lawas a maammuam no asino dagiti nangabak iti Palanca awards.
Wen, nagsublin ti essemmo nga agsurat. Lima bulanen ti napalabas. Iti naunday a panawen a dika nakabasa iti Bannawag, kasla adda mariknam a kinakawaw. Nasungbatan dagita a kinakawaw idi rugiam a pidutem ti nailibayen a plumam. Iti pay pananguy-uyot kenka dagiti kalugaram, naaddaanka iti inspirasion tapno ipatulodmo dagitoy iti magasin- saan laeng nga agbuot iti pagipempempenam.
Naipablaak ti saritam kalpasan ti nasurok a dua a bulan. Manen, immapay kenka daydi ragsak a nariknam idi damom ti makaipablaak. Nabayag la nga agpayson daydi a kanito…
Iti dayta a pannakaipablaak ti saritam, saan a dimo nalagip ti asawam ken ti baro itan nga anakyo. Kasla adda agragut a rumkuas a sanaang iti barukongmo. Ngem riningbawan met laeng ti nagpaiduma a ragsakmo ta nasurotam manen ti dalan iti pagesmam la unay.
Nalabit, kinunam, daytoy ti liniak. Ti mangbukel kadagiti balikas tapno mangbalbaliw iti agdama a kasasaad ti gimong. Mamatika la unay a dakkel ti akem ni mannurat iti irarangpaya ti nakayanakanna. Ket dayta ti kayatmo a tun-oyen nupay addan edadmo. Ta saan met a linnakayan ti panagsuratan.
Idi mabasam ti pasalip ti Palanca, adda nariing a nagpaiduma nga essem iti barukongmo. Palanca? Anian a dayaw ti mangabak kadayta a pasalip! Ta, wen, idi agbasbasaka pay laeng iti haiskul, mabasbasamon kadagiti libro dagiti nangab-abak iti dayta a pasalip. Iti naganus nga isipmo, immulam a maysaka koma met kadagiti mangabakto. Ngem kasano? kinunam. Diak pay ammo ti agsurat iti limpio nga Iluko!
Ditoy a rimtab ti arapaapmo nga agbalin a mannurat. Nagbasabasaka kadagiti libro ti Literatura. Nakataripnongka kadagiti seminar ti panagsuratan. Kalpasan ti dua a tawen, napadasamon ti nakaipablaak. Baroka pay idi.
Kadagitoy laeng nga ammom a naluktan gayamen ti Palanca iti kategoria nga Iluko. Iti dayta a naammuam, dikan nagpabatubat pay. Impennekmo ti nagsukisok iti suratem.
Nalagipmo ti biag dagiti agsansana iti lugaryo, ti namulagatam a pagsapulan dagiti dadakkelmo sakbay a nagbangkag ken nagtalonda. Marapukawen daytoy a kita ti panggedan. Dua ti ammom a rason. Umuna, ti maiwarwaragawag a pino nga asin a nasaysayaat nga amang ngem iti dadakkel ken nakersang nga asin. Ken ti kaawan suporta ti lokal a gobierno.
Nalagipmo pay nga adda idi ti makunkuna a Piesta Dagiti Agsansana a pakapilian ti Mr. & Mrs. Sana. Naragsak idi ti piesta. Rantaen pay dagiti taga-kabangibang nga ili ken probinsia.
Ngem sadino itan ti yan dagiti tangtangkiran nga agsana? Apay nga ipalubosda nga aglumen daytoy nga industria? Awan kadi man laeng ti makapanunot a mangbiag kadaytoy kadagiti nakaragpat nga annak babaen ti panagsana?
Ket dayta ti insalipmo…
(ADDA TULOYNA)
ilo_Latn fao_Latn ilo_Latn ilo_Latn ilo_Latn ilo_Latn ilo_Latn zsm_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn